Къэбэрдей-Балъкъэрым и Iэтащхьэ КIуэкIуэ Юрий щыIащ «Искож» хьэблэм къыщызэIуаха, Къалэн куэд щагъэзащIэ центрыщIэм
Iуэхутхьэбзэ 300-м нэблагъэ щызэфIагъэкIыну центрыщIэр зэраухуар зригъэлъагъу къудей мыхъуу, КъБР-м и Iэтащхьэр щIэупщIащ абы щылэжьэнухэр къызэрыхахам, мы зэманым республикэм щыIэ апхуэдэ МФЦ-хэм цIыхухэр арэзы къызэращIым, нэгъуэщIхэми.
Ухуэныгъэм метр зэбгъузэнатIэ 1426-рэ къызэ-щIеубыдэ. Республикэ мылъкум щыщу абы сом мелуан 64-рэ текIуэдащ. Центрыр къызэгъэпэщащ компьютер IэмэпсымэхэмкIэ, IэщIагъэлIхэр щагъэхьэзыр, конференц пэшхэмкIэ. Зы махуэм къриубыдэу IуэхущIапIэм цIыху 1500-рэ къокIуалIэ.
— Унэр зыхуей хуэзауэ зэраухуар нэрылъагъущ. Ар Налшык къалэ къыщызэIутха етIуанэ апхуэдэ IуэхущIапIэщ. Псори зэхэту къэбгъэлъагъуэмэ, республикэм Къалэн куэд щагъэзащIэ центр 12 иIэщ. Абыхэм IэнатIэ щагъуэтащ цIыхуи 145-м, — жиIащ КIуэкIуэ Юрий. — Ауэ сэ нэхъыщхьэу къэслъытэр IуэхущIапIэм щылэжьэну IэщIагъэлIхэм я зэфIэкIырщ. ЦIыхухэм мыбдеж щагъуэтыну IуэхутхьэбзэхэмкIэ ахэр арэзы ящIын хуейщ. Зэрыхабзэу, МФЦ-м щылажьэр щIалэгъуалэрщ. Дыщыгугъынщ ди щIэблэм дыкъамыгъэщIэхъуну.
Къэбэрдей-Балъкъэрым и Iэтащхьэр щIэупщIащ IэщIагъэлIхэм къахьыну я улахуэми. Ику иту сом мин 17-20 къызэрахьынур къыщыжраIэм, абы къыхигъэщащ апхуэдэ лэжьыгъэ гугъум нэхъ хуэфэщэн улахуэ къыпэкIуэн зэрыхуейр, зэрагъэгушхуэ гуэрхэр Iэмал зэриIэкIэ, зэрахущIыгъупхъэр.
Къалэн куэд щагъэзащIэ центрым и унафэщIхэм къыхагъэщащ Кавказ Ищхъэрэм ит апхуэдэ IуэхущIапIэхэм я пашэ Къэбэрдей-Балъкъэрым ейр ящIыным зэрыхущIэкъунур. «2013 гъэм цIыху мин 33-м зыкъытхуагъэзамэ, 2016 гъэм и мазибгъум къриубыдэу мин 350-м Iуэхутхьэбзэхэр яхуэтщIащ», — къыхигъэщащ «Къэбэрдей-Балъкъэрым Къалэн куэд щагъэзащIэ и центр» IуэхущIапIэм и унафэщI АфIэунэ Аслъэн.
КъБР-м и Iэтащхьэм зэIущIэм и кIэухыу жиIащ МФЦ-р дяпэкIи и IэщIагъэлIхэм я зэфIэкIым хагъэхъуэным кIэлъыплъын зэрыхуейр, зи узынша-гъэм сэкъат иIэ цIыхухэр IэнатIэкIэ къызэгъэпэщынми абы гулъытэ зэрыхуищIыпхъэр. Апхуэдэуи КIуэкIуэ Юрий Налшык щIыпIэ администрацэмрэ КъБР-м ПсэупIэ-коммунальнэ IэнатIэмкIэ и министерствэмрэ пщэрылъ ящищIащ «Искож» хьэблэм илъэс куэд щIауэ зэгъэпэщыжын хуейуэ дэт «Родина» кинотеатрым зэрелэжьыжыну Iуэхугъуэхэр зэман гъунэгъум къыхуагъэлъэгъуэну.
БАГЪЭТЫР Луизэ.
